
RAPORT

              asupra propunerii legislative pentru modificarea şi completarea Legii 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, publicată în Monitorul Oficial al României, nr.279bis din 21/04/2003, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, publicată în Monitorul Oficial al României, nr.279bis din 21/04/2003, cu modificările şi completările ulterioare, trimisă cu adresa Pl.x 682 din 7 noiembrie 2008, înregistrată cu nr.31/1062 din 7 noiembrie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 29 octombrie 2008.

Consiliul Legislativ a avizat favorabil această iniţiativa legislativă, cu observaţii şi propuneri, conform avizului nr. 507 din 29 aprilie 2008.

Guvernul, prin punctul de vedere transmis cu adresa nr. 1717 din 23 iunie 2008, nu susţine adoptarea acestei propuneri legislative.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/3008 din 27 ianuarie 2009.
Propunerea legislativă supusă dezbaterii are ca obiect de reglementare modificarea Titlului IV din Legea nr. 161/ 2003, intervenţiile legislative vizând redefinirea noţiunii de conflict de interese, precum şi instituirea unor dispoziţii în vederea lărgirii sferei de cuprindere a noţiunii de conflict de interese pentru aleşii locali până la rudele de gradul IV.

În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 10 februarie 2009. 
În cadrul dezbaterilor, membrii Comisiei au apreciat că modificările sugerate de această iniţiativă legislativă nu se justifică şi au subliniat faptul că declararea şi controlul averilor şi conflictul de interese, precum şi regimul incompatibilităţilor pentru persoanele care exercită funcţii şi demnităţi publice, fac obiectul angajamentului asumat de România în procesul de integrare europeană (EUCP). În acest sens, prin Legea nr. 144/2007 privind înfiinţarea, organizarea şi funcţionarea Agenţiei Naţionale de Integritate, cu modificările şi completările ulterioare au fost modificate atât prevederile Legii nr. 161/2003, cât şi cele ale Legii nr. 115/1996 pentru declararea şi controlul averii demnitarilor, magistraţilor a unor persoane cu funcţii de conducere şi de control şi a funcţionarilor publici în vederea  realizării unui sistem unitar de verificare în domeniul averilor şi a conflictelor de interese aşa cum a fost recomandat de Grupul de state împotriva corupţiei din cadrul Consiliului Europei(GRECO).

Mai mult, membrii Comisiei au subliniat faptul că unele dintre textele de lege propuse spre modificare au fost deja abrogate prin Legea nr. 144/2007, iar prevederile art. 62 alin. (3) din Legea nr. 24/2000 privind normele de tehnică legislativă pentru elaborarea actelor normative, republicată, stipulează că abrogarea unei dispoziţii sau a unui act normativ are caracter definitiv. 
La dezbateri au fost prezenţi 16 deputaţi, din totalul de 25 membri ai Comisiei juridice, de disciplină şi imunităţi.
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, publicată în Monitorul Oficial al României, nr.279bis din 21/04/2003, cu modificările şi completările ulterioare.
În raport cu obiectul şi conţinutul său, iniţiativa legislativă face parte din categoria legilor organice. 

